Kirjanpitoyksiköt ja talousarvion ulkopuolella olevat valtion rahastot

**Luettelo valtion aloittavasta taseesta 1.1.1998 puuttuvasta kansallisomaisuudesta**

Valtiokonttori on tänään antanut määräyksen, jonka mukaan valtion aloittavasta taseesta 1.1.1998 puuttuvasta kansallisomaisuudesta on laadittava kattava luettelo.

Ennen siirtymistä VALKI-kirjanpitoon koko valtion omaisuus inventointiin vuosina 1995-1997 ja vuonna 1998 laadittiin tämän inventoinnin pohjalta aloittava tase. Tuolloin oli mahdollista jättää arvostamatta ja aloittavaan taseeseen merkitsemättä sellainen ennen 1.1.1998 hankittu kansallisomaisuus, jota ei käytetä käyttöomaisuuden lailla tuotannontekijänä, toimitilana tai muussa tuotannossa.

Arvostamatta jätetystä kansallisomaisuudesta laadittiin vuodelta 1998 tilinpäätöksen yhteydessä tilinpäätösaineistoon sisältyvä luettelo (liite 9).

Valtion talousarviosta annetun asetuksen (600/1997) mukaan ko. luettelo oli tilinpäätöksen liite ja näin ollen se piti säilyttää pysyvästi. Vuonna 2004 talousarvioasetukseen tehdyn muutoksen yhteydessä kyseinen tilinpäätöksen liite poistettiin ja tilalle tuli Valtion kirjanpidon käsikirjan mukainen tase-erittelyä vastaava luettelo.

Koska tase-erittelyiden ja tase-erittelyä vastaavan luettelon säilytysaika on 10 vuotta, vuoden 2004 jälkeen laadittujen luetteloiden säilytysaika on umpeutumassa. Tämä omaisuus tulee kuitenkin olla luetteloituna kokonaisuudessaan myös jatkossa. Valtiokonttori on tänään päättänyt antaa määräyksen luettelosta, johon tulee koota kaikki sellainen kansallisomaisuus, jota ei ollut aloittavassa taseessa eli kaikki vuoden 1998 tilinpäätöksen liitteessä 9 mainittu sekä sen jälkeen löytynyt kansallisomaisuus, jota ei käytetä käyttöomaisuuden lailla tuotannontekijänä, toimitilana tai muussa tuotannossa. Tämä luettelo tulee liittää vuoden 1998 aloittavaan taseeseen ja säilyttää pysyvästi.

Jos luettelon laatimisen jälkeen vielä löytyy aloittavaan taseeseen merkitsemätöntä edellä mainitun kaltaista kansallisomaisuutta, se merkitään taseeseen käypään arvoon. Jos käypää arvoa ei pystytä määrittämään, tulee kyseinen omaisuuserä lisätä luetteloon.

Mikäli luetteloon merkitystä omaisuudesta myöhemmin luovutaan, tulee siitä tehdä merkintä luetteloon.

Tilinpäätöksen yhteydessä arvostamatta jätetystä kansallisomaisuudesta ei enää laadita tase-erittelyitä vastaavaa luetteloa. Valtion kirjanpidon käsikirjaa tullaan päivittämään tältä osin.

Toimialajohtaja Mikko Kangaspunta

Apulaisjohtaja Maileena Tervaportti

**Tiedoksi:** Valtiontalouden tarkastusvirasto

Arkistolaitos